google/wiki40b huggingface dataset:
Adult Children of Alcoholics

Adult Children of Alcoholics («Voksne barn av alkoholikere»), forkortet ACA, er et anonymt fellesskap av kvinner og menn som har vokst opp i et alkoholisert eller på annen måte dysfunksjonelt hjem. ACA-ere oppdager ofte at de har mange felles karaktertrekk som følge av hendelser og opplevelser som skjedde i barndommen, for eksempel ved at de blir alkoholikere selv, gifter seg med dem eller begge deler.
ACA er åpent for alle som ønsker å tilfriskne fra effektene av å ha vokst opp i et alkoholisert eller på annen måte dysfunksjonelt hjem. ACA opererer ikke med noen medlemslister og all deltakelse er frivillig.
ACA er et selvstendig 12-trinnsfellesskap som benytter arbeidsmetodikken til Anonyme alkoholikere (AA). ACA jobber med og etter «de tolv trinn og tolv tradisjoner», også dette etter mønster fra AA.
Kjernen i ACA er møtene. Under et møte er det fritt for alle deltakere å ta ordet, og ingen avbryter, kommenterer eller gir råd til det som blir sagt. Alle snakker ut fra seg selv, og deler på denne måten sine erfaringer, styrke og håp. Standard møtetid er en og en halv time.
I tillegg til møtene oppmuntres nye medlemmer til å jobbe med programmet gjennom de 12 trinn, som er basert på handling og grunnet i kjærlighet. Mange finner det nyttig å skaffe seg en sponsor som har den erfaringen man selv mangler når man skal gå i gang med å jobbe trinn. Telefonen kan også være et viktig bindeledd mellom møtene, så man kan snakke med andre ACA-ere.
ACA krever ingen kontingent, alle ACA-grupper er selvhjulpne gjennom egne frivillige bidrag.
Guadalcanal

Geografi

Øya er ca. 5 300 kvadratkilometer stor, 160 km lang og 48 km på det bredeste. Folketallet er rundt 110 000. Guadalcanal er svært fjellrik.
Langs det meste av sørkysten går en fjellkjede med Popomanaseu som høyeste punkt (2 335 moh.). Kysten er værhard og nedbørrik, og den kalles gjerne for «værkysten» på grunn av dette. Nedbørrekorden er på 13 452 mm på et år (Choghiri i 1972). Det bor relativt lite folk i sør; ca. 14 000 innbyggere spredt langs kysten. Det er få veier som knytter sammen bosetningene, og liv og aktiviteter må tilpasse seg været.
Nord for fjella er det regnskygge og et mer moderat klima. Det meste av bosetningen på øya, inkludert hovedstaden, er her.

Tidlig historie

Det er funnet 6000 år gamle spor etter bosetting i ei hule nord for Honiara. Andre tegn dateres til rundt 1000 år før vår tidsregning. 
Øya ble «oppdaga» av europeere da en ekspedisjon under ledelse av Álvaro de Mendaña y Neyra kom dit i 9. april 1568. Den fikk navn etter hjembyen til en av offiserene (Guadalcanal i Andalucía). Navnet har imidlertid blitt stava på ymse vis opp gjennom tidene (Guadarcana, Guarcana, Guadalcana, Guadalcanar).
Neste kjente besøk av europeere var i 1788. De neste hundre åra ble øya stadig hyppigere besøkt av handelsskip, slavehandlere og misjonærer. Det var imidlertid få utlendinger som bosatte seg fast. I 1893 oppretta Storbritannia et protektorat, som Guadalcanal ble en del av.

Andre verdenskrig

Etter angrepet på Pearl Harbor iverksatte Japan en offensiv mot øyer i Stillehavet for å sikre egne baser og avskjære transporter mellom USA og Australia / New Zealand. I mai 1942 okkuperte de Guadalcanal og gikk i gang med å anlegge en flybase på øya. Å forhindre japanerne å ferdigstille denne, slik at de kunne innlede angrep på Australia, var hovedmålet for et alliert motangrep.
De allierte angrep 7. august og lyktes å landsette amfibiestyrker. Det ble harde kamper med store tap, både i jungelen og til sjøs. Et særtrekk ved kampene var at de allierte styrkene hadde overtak i lufta og i dagslys, mens japanske krigsskip kunne gå nærmere om natta og da bombardere blant annet en større flybase (Henderson), som USA hadde etablert på nordkysten av øya. Tapene var store på begge sider, og havet utafor Guadalcanal fikk tilnavnet Ironbottom Sound (jernbunnsundet) på grunn av at så mange skip og fly hadde gått ned der.
Slaget ved Cape Esperance 11. oktober 1942 og slaget om Guadalcanal i november regnes som sentrale slag i Stillehavskrigen. Etter hvert fikk de allierte overtaket. Japanerne startet evakueringen av Guadalcanal 15. januar 1943 og i løpet av tre uker fikk de ut 10 652 mann. Da amerikanerne dagen etter at evakueringen var over ble klar over at japanerne var borte (den 9. februar), erklærte de Guadacanal for trygt område.
To amerikanske marinefartøyer er oppkalt etter Guadalcanal, et eskortehangarskip (CVE-60) og et amfibieangrepsskip (LPH-7).
Krigen hadde ødelagt hovedstaden Tulagi så mye at Honiara ble valgt til ny hovedstad.
Venizel

Befolkningsutvikling

Antall innbyggere i kommunen Venizel
Referanse: INSEE
Verdi NTNU

Verdi NTNU er en studentorganisasjon i Trondheim som ble stiftet 1. mai 2004.
Verdis visjon er: «å skape et levende finansmiljø ved NTNU». Verdi består av et styre og tre undergrupper som er Veldedighetsfondet, Arrangement og Web. Totalt er det, pr. 3. november 2008, 33 aktive medlemmer som er involvert i driften av organisasjonen og totalt er det 309 registrerte medlemmer.
Veldedighetsfondet i Verdi forvalter organisasjonens penger ved å investere på Oslo Børs. Hvert år gir Verdi deler av overskuddet sitt til veldedige formål. Det arrangeres også foredrag med kjente personligheter fra næringslivet og tidligere har blant annet Svein Gjedrem, Harald Magnus Andreassen og Peter Hermanrud holdt foredrag i regi av Verdi NTNU.
Jæren folkehøgskule

Jæren folkehøgskule er en frilynt folkehøgskole som ligger på Kleppe i Klepp kommune på Jæren i Rogaland. Folkehøgskolen har seks forskjellige linjer å velge mellom; Fotosafari, Surf, Sosialt arbeid, Boog fritid og Teknologi. Skolen tar årlig imot vel 90 elever og har siden 80-tallet hvert år i praksis hatt full skole. De forskjellige linjene reiser på egne studieturer til relevante destinasjoner. I tillegg til hovedkurset tilbyr skolen noen kortkurs og leier ut skolen ut til kurs, konferanser og selskap. Kurset «Sommer på Jæren» for psykisk utviklingshemmede har vært arrangert i 25 år. Skolen eies av den selveiende stiftelsen Jæren folkehøgskule som med 22 ansatte har en omsetning på ca. 17 millioner årlig. Skolen har som målsetning å drive folkehøgskole på grundtvigiansk tradisjon, og skolen har ingen bestemte politiske eller religiøse føringer. Skolens rektor er Dag Folkvord.
César Manrique

Biografi

I fem år, fra 1945, var Manrique student ved kunstskolen San Fernando i Madrid.  I 1964 besøkte han Houston og New York og hadde en utstilling i Catherine Viviano-galleriet.
Manrique har hatt stor innflytelse på reguleringsplanene over Lanzarote. Han forstod tidlig Lanzarotes turistpotensiale, og drev vellykket lobbyvirksomhet. Et aspekt av dette er at Lanzarote i dag bare har en «skyskraper».  Alle hus på øya er malt hvite eller sandfargede, med blå eller grønne karmer og dører. Det er også sterkt regulert hvor mange kubikkmeter hus man får lov å bygge i forhold til tomtearealet.  
Manrique ble drept i en bilulykke nær stiftelsens senter, hans tidligere hjem, på Lanzarote i 1992. Han ble 73 år.

Fundación César Manrique

César Manrique-stiftelsen ble opprettet av César Manrique og en gruppe venner i 1982, men ble ikke offisielt åpnet før i 1992, etter Manriques død. Stiftelsen, som holder til i Manriques tidligere hjem, er en privat, ideell organisasjon som gir turister adgang til Manriques hjem. Stiftelsen er også et kunstgalleri som viser både kunst som Manrique selv skapte og kunst som han samlet gjennom livet.  Galleriet har originale skisser laget av Pablo Picasso og Joan Miró. Pengene som stitelsen tjener på billettsalget blir brukt på Lanzarote til å skape bevissthet om kunst, og for å finansiere stiftelsen sitt arbeid for kunst, kultur og miljø. 
Manriques hjem ble bygget på en tomt på 3 000 m² som ligger i et området som ble rammet av vulkanutbruddet som var på Lanzarote på 1800-tallet. Manrique begynte på arbeidet med hjemmet etter at han kom tilbake fra New York i 1966. Rommene i andre etasje, inkludert hans studio, ble laget med intensjon om å bygge i tråd med tradisjonene på Lanzarote, men samtidig gjøre dem mer moderne med åpne rom og store vinduer. Første etasje, som er under bakkenivå, består av fem områder som er inne i vulkanske bobler. Rommene der er laget av den vulkanske bergarten basalt. I den sentrale grotten finner vi et rekreasjonsområde som har svømmebasseng, grillplass og et lite dansegulv.
Utenfor det som engang var hovedhuset kommer de besøkende til et uteområde med en firkantet fontene i midten, før de kommer til en liten kafé og suvenirbutikk. Dette området var tidligere César Manrique sin garasje.
Stikkpiller

Stikkpiller, eller suppositorier (fra latin, supponere: erstatte) som de også kalles, er en legemiddelform beregnet til rektal bruk (rektal stikkpille), vaginal (vaginal stikkpille eller vagitorier) eller til bruk i urinrøret.

Innhold

Stikkpiller er faste, doserte legemidler beregnet til innføring i endetarmen. De blir fremstilt ved pressing, støping eller komprimering. Hjelpestoffet i rektale stikkpiller er vanligvis hardfett (adeps solidus). Kakaosmør (oleum cacao) ble mye brukt tidligere, men på grunn av ustabilitet ved oppvarming og nedkjøling brukes det lite. Hardfett smelter raskt ved kroppstemperatur og virkestoffet blir raskt frigjort.
Stikkpiller er kjent fra egyptisk medisin. Da brukte en honning eller såpe som grunnmasse. Fra omkring år 1800 ble de laget på fettbasis.

Bruk

Siden stikkpiller smelter raskt i endetarmen og det er god apsorbsjon der blir legemiddelet fort overført til blodbanen. Det tar vanligvis lenger tid enn ved intravenøs administrasjon, men omtrent like lang tid som ved intramuskulær injeksjon. Virkestoffet trenger lenger tid for å komme ut i kroppen ved peroral og subkutan administrasjon enn ved stikkpiller.
Et alternativ til stikkpiller er miniklyster som plasserer medikamentet i væskeform i endetarmen.
Stikkpiller og miniklyster er spesielt hensiktsmessige ved kvalme, oppkast og kramper siden medikamentet da kan komme opp igjen, eller i tilfeller hvor svelging er vanskelig eller umulig.

Andre betydninger

Stikkpille brukes også om ord og uttrykk som avsender er klar over vil kunne oppfattes som sårende ment av den det siktes til. Slike kan lett skjules i vanlig kommunikasjon.
Jelena Remizova

Idrettskarriere

Hun deltok ved VM i skiskyting og langrenn for funksjonshemmede 2011, der hun vant 5 og 15 km langrenn, og deltok også på det russiske stafettlaget som vant 3 x 2,5 km stafett. Hun vant også 7,5 km skiskyting, og kom på 3.-plass på 3 km jaktstart i skiskyting. Ved VM i 2013 fikk hun tre gullmedaljer og to sølvmedaljer i langrenn, og to bronsemedaljer i skiskyting. 
Hun representerte Russland ved de paralympiske vinterlekene 2014 i Sotsji, der hun vant 5 og 15 km i langrenn, og fikk i tillegg 1.-plass på 5 km skiskyting, og hun kom på 2.-plass på langrennssprinten.
Prangende forbruk

Prangende forbruk (engelsk: Conspicuous consumption) er et begrep introdusert av den norskamerikanske økonomen og sosiologen Thorstein Veblen i hans bok  Den arbeidsfrie klasse: en økonomisk studie av institusjoners utvikling (engelsk  Theory of the Leisure Class) fra 1899. Begrepet brukes for å beskrive hvorfor noen kjøper dyrt. Begrepet viser til forbrukere som kjøper dyrt for å vise rikdom og inntekt heller enn å dekke reelle behov for forbrukeren. En prangende forbruker bruker slik adferd for å vedlikeholde eller få høyere sosial status. De klassene som har et prangende forbruk påvirker og har innflytelse over andre klasser, som søker å etterligne atferden. Resultatet, ifølge Veblen, blir et samfunn karakterisert av bortkastet tid og penger.
Nedre Buskerud Idrettskrets

Nedre Buskerud Idrettskrets (stiftet 1945) er et tidligere organisasjonsledd i Norges Idrettsforbund.
Buskerud Distriktslag for Idrett ble dannet sammen med 20 andre distriktslag i 1919.
Etter sammenslåingen med arbeideridrettskretsene, ble de nye kretsene Øvre Buskerud Idrettskrets og Nedre Buskerud Idrettskrets dannet i 1945.
Øvre Buskerud Idrettskrets og Nedre Buskerud Idrettskrets ble slått sammen til Buskerud Idrettskrets 1. januar 1963.
Anna på søndagskolen

«Anna på søndagskolen» (også kjent under navnet «Den lille martyr») er en skillingsvise. Visa er også kjent i Sverige, men opphavet til den er ukjent. Sannsynligvis er den diktet på slutten av 1800-tallet da åndelig vekkelse og avholdssak gikk hånd i hånd. Visa har opp igjennom årene blitt brukt mye i søndagskolen, folkeskolen, på kristelige møter og i lystige lag.
Visa er innspilt på Frem fra Glemselen kap. 2 med Rita Engebretsen
Mange vil forbinde melodien med Frelsesarmeen og sangen Det meg gleder mest, som Th. Løwø (senere brigadér i Frelsesarmeen) skrev da han bare var 17 år.
Singye

Administrativ inndeling

Fylket er delt inn i en ŭp (småby) og 27 ri (landsby).
Slaget ved Karun

Operasjonen

Mindre styrker fra de irakiske femte mekaniserte- og sjette pansrede divisjon krysset elven  ved Darkhowein der irakerne hadde et brohode. De irakiske ingeniørstyrkene la på rekordtid ut en pongtongbro på elven.
Ved hver ende var det myke og ufremkommelig høye mudderbanker. Disse ble planert ut og herdet av irakerne i løpet av kort tid. Mens arbeidet pågikk flyttet de store styrker med pansrede kjøretøyer til elvebredden der de ble kamuflert for å skjule dem fra iransk rekognosering som kunne varsle de iranske forsvarerne om den planlagte krysningen.
Ved kvelden kunne en hurtig overflytting av hele tredje pansrede divisjon til den østlige bredden av elven skje. Et stridsvognsregiment av T-55 stridsvogner var plassert i nord for å skjerme bevegelsene mot Ahvaz-Abadan veiforbindelsen. Fra nord var en stor iransk kolonne med kjøretøyer eskortert av et kompani chieftain-stridsvogner sendt fra den nittiandre pansrede divisjon.
Iranerne ble overrasket i det trange terrenget langs den østlige bredden av Karun-elven. Der kunne T-55 med sin lave vekt komme nær de mye sterkere chieftain-stridsvognene som forvillet seg ut på mudderet, der flere sank i det myke underlaget. Minst 20 iranske stridsvogner gikk tapt.
Tredje pansrede divisjon avanserte videre på østbredden av Bahmanshir-elven mot sør der storbyen Abadan ligger. 16. oktober hadde de første irakiske troppene nådd utkantene av Abadan.
Krysningen av Karun-elven var mesterlig gjennomført. God planlegging hadde forhindret iranerne fra å få rede på den planlagte operasjonen. All forflytting av mekaniserte tropper samt logistikk foregikk om nettene. I dagslys var stridsvogner og pansrede kjøretøyer effektivt kamuflert mens ingeniørsoldatene arbeidet i det skjulte.
Blokkering (basketball)

En blokkering, ofte bare kalt en blokk, er, i basketballsammenheng, et uttrykk som brukes når en spiller slår ballen lovlig tilbake fra en offensiv spiller som kaster den. Forsvarsspilleren må ikke være nær motstanderens hånd da dette blir blåst som en feil. For at blokkeringen skal foregå lovlig må forsvarsspilleren ta ballen mens den er på vei oppover i luften. Hvis ballen er på vei nedover når forsvarsspilleren treffer ballen, vil dette bli blåst som målforsvaring, og teller som et truffet skudd. I de fleste ligaer telles også en blokkering som målforsvaring dersom ballen kun har truffet tavlen bak kurven først. I engelsktalende land omtales blokkeringer oftetest som en «block», men også under navnene «checked», «denials», «rejections», «stuffs» og «swats». Fra og med 1973–1974-sesongen har blokkeringer blitt oppført i NBA.
Som oftest er det de høyeste spillerne som blokkerer mest. Dette er ofte centerene og power forwardene over 210 cm, men også mindre spillere med god spenst får blokkeringer. Et eksempel er den 206 cm høye Josh Smith. En blokkering anses som noe av det mest innflytelsesrike som skjer under en kamp, og en spiller som med muligheten til å blokkere mange skudd kan ha stor betydning for lagets forsvar da han ofte gjør det vanseklig for motstanderen å score nær kurven. Ofte blir motstanderlaget nødt til å sende ballen rundt på laget og holde den i spill. Etter en blokkering kan ballen føre til en rask scoringsmulighet i angrep for det forsvarende laget hvis ballen ikke går utenfor linjemerkingen av banen. Bill Russell var særlig kjent for å snappe ballen etter en blokkering, og for å score enkle og raske poeng. Ofte trenger en spiller høyde, spenst, god spillforståelse og beregning av tid, gjerne flere eller alle disse egenskapene. En spiller som er god til å blokkere er ofte god til å skremme motstanderen de gangene han ikke får blokkert skuddet slik at det resulterer i at motstanderen bommer.
De spillerne som er mest kjent for sine blokkeringer i NBA er Bill Russell, Wilt Chamberlain, Kareem Abdul-Jabbar, Bill Walton, Mark Eaton, Manute Bol, Hakeem Olajuwon, Tree Rollins, Patrick Ewing, Michael Redd, Tayshaun Prince, Shaquille O'Neal, David Robinson, Stromile Swift, Dikembe Mutombo, Alonzo Mourning, Ben Wallace, Theo Ratliff, Jermaine O'Neal, Andrej Kirilenko, Marcus Camby, Tim Duncan, Rasheed Wallace, Dwight Howard, Kevin Garnett, Elmore Smith, og Josh Smith.
Lillesand offentlige sjømannskole

Lillesand offentlige sjømannskole var en maritim skole i Lillesand i perioden 1908-1924. Skolen ble etablert den 1. oktober 1908 i Lillesand. Opprettelsen av skolen hang sammen med «Lov om adgang til at føre fartøi og blive styrmand samt om navigationseksamener» fra 1. januar 1907. Loven innebar strengere krav til opplæring av sjøoffiserer og ikke minst til skolene som skulle gi opplæringen. Fartstiden ble også utvidet og styrmannseksamen ble obligatorisk. Tidligere hadde private skoler stått for undervisningen. Men den nye loven gjorde at kun skoler godkjent av kongen kunne avholde eksamen og både lærere og læremidler måtte godkjennes av departementet.
I 1915 fantes det 22 offentlige sjømannsskoler i norske byer. Skolene mottok støtte både fra stat og kommune og gav teoretisk utdannelse til handelsflåtens styrmenn, offiserer og skipsførere.

Undervisning

Lillesand offentlige sjømannskole startet med en styrmannsavdeling, men i 1916 ble det også innført en avdeling for skipsførere. I styrmannsavdelingen skulle det gis teoretisk undervisning i navigasjonslære, sjømannskap, maskinlære, norsk og engelsk. For skipsførere skulle fagene også inkludere handelslære, sjørett og oceanografi.

Minkende elevantall

Elevantallet ved skolen varierte fra år til år. På grunn av få elever ble Lillesand offentlige sjømannskole lagt ned i 1924.
Tendensroman

Tendensroman (fra latin tendere, tilsikte) betegner skjønnlitteratur fra hovedsakelig 1800-tallet som setter samtidens problemer under debatt, og som ønsker å peke på skjevheter i samfunnet. Tendensdiktingen streber etter bestemte litterære effekter av sosial, politisk, moralsk eller av livsanskuende art, i motsetning til litteratur som kun har estetisk siktemål, l'art pour l'art, kunst for kunstens egen skyld. Tendensromanen hadde sitt utspring i realismen. Camilla Colletts Amtmandens Døtre fra poetisk realisme, markerte den første tendensromanen i Norge. 
Camilla Colletts Amtmannens døtre (1855) regnes som den første tendensroman i Norge. Andre tendensromaner er Alexander Kiellands Gift (1883), Christian Krohgs Albertine(1886), Gabriel Scotts De vergeløse (1939), og Jens Bjørneboes Jonas (1955)
One by One (TV-serie)

One By One er en britisk dramaserie laget og vist på BBC fra 1984 til 1987. Serien handler om den virkelige veterinæren David Taylor (kalt Donald Turner i serien) og hans arbeid med å pleie eksotiske dyr på dyrehager i Storbritannia fra 1950- til 1970-årene. Hver sesong foregikk i et tiår. Serien ble innspilt ved Dudley Zoo, Chester Zoo og Knowsley Safari Park. Det ble totalt produsert 32 episoder. Serien ble skapt av Anthony Read.
Rob Heyland spilte Turner. De andre rollene ble spilt av James Ellis, Sonia Graham, Peter Gilmore, Heather James, Catherine Schell, Peter Jeffrey, Andrew Robertson og Christina Nagy.
Sør-Sudans herrelandslag i fotball

Historie

Laget spilte sin første offisielle landskamp hjemme mot Uganda den 10. juli 2012, en kamp som endte 2–2. Sør-Sudan ble tatt inn som fullverdig medlem av FIFA under deres kongress i mai 2012 som organisasjonens medlem nummer 209. På grunn av at Sør-Sudan per 2013 ikke har fått muligheten til å kvalifisere seg til hverken et sluttspill i Verdensmesterskap eller i Afrikamesterskap, regnes de derfor for å være et av verdens svakere lag i henhold til FIFAs verdensranking.
Over Atlanterhavet og gjennom Amerika

Over Atlanterhavet og gjennom Amerika er en norsk dokumentar-stumfilm fra 1926. Filmen var laget av Gustav Lunds selskap Bio-Film Compagni, som på den tiden lagde reise filmer.  
Filmen har en varighet på ca. 93 minutter.
Lokomotivstall i Piła

Parowozownia Pilska Okraglak er en organisasjon dannet av innbyggere i byen Piła i Polen for å restaurere Pilas lokomotivstall. Lokstallen ble bygget mellom 1870-1874, i tilknytning til en intensiv utbygging av jernbanen på prøyssisk territorium. Man brukte utypiske byggemåter og arkitektoniske løsninger, og bygget ble et forbilde for andre bygninger av samme type i resten av Europa. Lokomotivstallen ble tatt ut av bruk og nedlagt på 1990-tallet. Den ble deretter stående og forfalle, helt til noen av Pilas innbyggere, som var bekymret over lokomotivstallens tilstand, dannet organisasjonen for å redde det historiske bygget.
Monumentalkunst

Monumentalkunst er kunstverk som ved sin størrelse eller plassering er tilpasset et byggverk, innvendig eller utvendig. Begrepet kan også omfatte kunstverk som ved sin størrelse gir en storslått virkning, uten å være tilknyttet et byggverk. Monumentalkunst finner en oftest i det offentlige rom. Ordet er dannet ved en sammenslåing av monument og kunst.

Typer og historikk

Avhengig av kunstformen kan monumentalkunst videre karakteriseres for eksempel som monumentalmaleri, monumentalfrise, monumentalskulptur eller monumentalteppe.
Eksempler på monumentalkunst er freskomaleri, muralmaleri og mosaikk. Presidentbystene i Mount Rushmore er et eksempel uten tilknytning til bygninger.
Monumentalkunst har vært brukt i alle historiske perioder, ofte for å uttrykke styrke og makt. Makthavere kan ha et ønske om å symbolisere egen styrke, men monumentalkunst kan også brukes for å vise storhet til en guddom eller en guddommelig representant. Helleristninger er en form for monumentalkunst med religiøs tilknytning.
I første del av det nittende århundre spilte monumentalmaleriet en viktig rolle i norsk kunst. Kunsten ble sett på som en samfunnsbyggende faktor som måtte ut til folket. Dekorasjon av offentlige bygninger var en del av det moderne samfunn. Edvard Munch, Axel Revold, Alf Rolfsen, Henrik Sørensen og Per Krohg var alle malere som bidro med store veggmalerier. Else Hagen (1914-2010) er kjent for store mosaikkbilder i offentlige bygninger, blant annet i Stortingets trappehall.
Formel 1-sesongen 1960

Oppsummering av sesongen

1960 var det siste året med 2,5-liters motorer, og Lotus, Porsche og BRM stilte alle med bakmonterte motorer. Konstruktørene med frontmotorer, som Lance Reventlows Scarab og Aston Martin, ble utklasset, og også Ferrari slet med sin utdaterte Dino 246. Jack Brabham og Cooper vant fem løp på rad, mens Stirling Moss i Rob Walker Lotus vant i Monaco og også i årets siste løp i USA. Cooper vant også i åpningsløpet i Argentina, mens Ferraris Phil Hill vant Italias Grand Prix, som ble boikottet av de britiske konstruktørene ettersom italienerne brukte den doserte delen av Monza-banen, som britene anså å være for farlig. Dette var siste gang et Formel 1-løp ble vunnet av en bil med frontmontert motor.
Poengsystemet ble også endret, og poenget for raskeste runde ble fjernet og det ble gitt ett poeng for sjetteplass. De seks beste resultatene ble regnet med i mesterskapene, en økning fra fem året før.
Dette var også siste gang Indianapolis 500 ble regnet med i førermesterskapet.